《冬日山中遣兴》
宋代·释文珦

始见迎秋气，又复换玄律。
寒山何萧萧，飘风何弗弗。
双丸递隐见，百龄信超忽。
慨念同游人，大半成异物。
吾年亦云衰，逾六已望七。
不唯齿发变，旧闻尽遗失。
死生无定据，万事难固必。
且以永今朝，奚须计明日。
息影入山林，曾不厌深密。
贤哉庞德公，万世称隐逸。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。